Vy, tidligere Norges Statsbaner (NSB) er en norsk statsejet virksomhed og hører under Samferdselsdepartementet. Virksomheden er den største aktør på det norske jernbanemarked for passagertransport. Vy blev dannet i 1883 som en driftsvirksomhed. Før oprettelsen havde de norske jernbaner været drevet af forskellige inden- og udenlandske selskaber. Statsbanerne kom til at varetage alt vedrørende jernbanedrift; spor, materiel og stationer, samt trafikken på jernbanerne. I 1996 blev daværende NSB opdelt i NSB BA, NSB Gods AS (det nuværende CargoNet) og Jernbaneverket. Jernbaneverket fik ansvaret for infrastrukturen mens NSB BA kørte togtrafikken og NSB Gods varetog godstransporten. Den 1. juli 2002 blev NSB omdannet til et statsejet aktieselskab, og samme år blev den tekniske vedligeholdelse og godstransporten også gjort til selvstændige aktieselskaber. Begyndelsen af 2000'erne var dårlige år for NSB på grund af blandt andet jernbaneulykken ved Åsta på Røråsbanen, mangel på lokoførere, hyppige forsinkelser og leverandørernes problemer med nyt togmateriel. Selskabet er nu ved at genopbygge tilliden hos kunderne. På Handelshøyskolen BIs årlige oversigt over kundetilfredshed med norske virksomheder , blev NSB placeret som nummer 97 i 2006, op fra en 132.-plads i 2005 og en 135.-plads i 2004. I 2019 slog Nettbuss og NSB sog sammen og blev til Vy